LV Eiropas Savienības Oficiālais Vēstnesis C 42/16

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 42/11)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“LIMONE DI ROCCA IMPERIALE”

EK Nr.: IT-PGI-0105-01152-04.09.2013

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals —  Izcelsmes apliecinājums — ☒ Ražošanas metode —  Saikne —  Marķējums —  Valsts prasības —  Citur (norādīt sīkāk)

2. Grozījuma veids

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

Produkta apraksts

Grozīts sulas skābuma saturs – turpmāk tam vairs nav jābūt zemākam par 5 %, bet gan vismaz 4,5 % (4,5 g citronskābes uz 100 ml). Grozījumu pamato rezultāti, kas iegūti 2012. gada pētījumā, ko veikusi ar AĢIN “Limone di Rocca Imperiale” apzīmētā produkta veicināšanas apvienība (Consorzio di Valorizzazione del Limone IGP di Rocca Imperiale) un reģionālā lauksaimniecības attīstības un pakalpojumu aģentūra (ARSSA – Agenzia Regionale per lo Sviluppo e Servizi in Agricoltura). Pētījums attiecās uz lielāku daudzumu paraugu, kas ņemti ilgākā laika posmā, nekā tas bija 2007. gadā veiktajā pētījumā, no kura bija ņemta pašreizējā skābuma atsauces vērtība (skābums < 5 %). Saskaņā ar 2012. gadā veiktā pētījuma analītiskajiem rezultātiem skābuma saturs ir mainījies vairāku vides un agrotehnisko faktoru dēļ (temperatūra un nokrišņu daudzums, augsnes īpašības, fizioloģiskie un ar barības vielām saistītie faktori u. c.), kuri iepriekšējā pētījumā netika aplūkoti. Tāpēc ražotājiem ir kļuvis vajadzīgs attiecīgi pielāgot produkta specifikācijā norādīto parametru.

Ražošanas metode

Atzīts par lietderīgu svītrot norādes par stādīšanas attālumiem un norādīt tikai vienu – maksimālo – stādījumu biezību: 700 augu uz hektāru neatkarīgi no tā, vai tie ir jaunie vai jau esošie stādījumi. Grozījumā ņemta vērā citronu audzēšanas nozares attīstība un jaunu potcelmu izmantošana, kuri pakāpeniski aizstās pomeranču koku pēc problēmām, kas radušās saistībā ar vīrusu Citrus tristeza virus, un kuri nav tik spēcīgi kā pomeranču koks. Turklāt, neskarot iepriekš noteikto maksimālo stādījumu biezību, ierobežojumu atcelšana attiecībā uz stādīšanas attālumiem ļauj lauksaimniekam izraudzīties tādu stādīšanas attālumu, kurš vislabāk atbilst attiecīgajiem augsnes apstākļiem un izmantojamajiem agrotehniskajiem paņēmieniem.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“LIMONE DI ROCCA IMPERIALE”

EK Nr.: IT-PGI-0105-01152-04.09.2013

AĢIN ( X ) ACVN ( )

1. Apraksts

“Limone di Rocca Imperiale”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Ar aizsargāto ģeogrāfiskās izcelsmes norādi “Limone di Rocca Imperiale” apzīmē augļus, kas izaudzēti no “Femminello” grupas šķirnēm, pieder pie Citrus limon Burm. sugas un ir pazīstami attiecīgajā reģionā ar nosaukumu “Limone di Rocca Imperiale”.

“Limone di Rocca Imperiale” augļus piedāvājot tirdzniecībā, tiem piemīt šādas īpašības:

— mizas krāsa gaišzaļa līdz dzeltena,

— augļa forma no eliptiski iegarenas līdz lodveida formai,

— izmērs no vidēja līdz lielam, nav mazāks par 53 mm,

— svars nav mazāks par 100 gramiem,

— mizas virskārta ar bagātīgu ēterisko eļļu saturu, ar spēcīgu un izteiktu aromātu un smaržu, limonēna saturs pārsniedz 70 % (īpatsvars kopējā terpēnu ogļūdeņražu sastāvā),

— mīkstums citrondzeltenā krāsā, gandrīz bez sēkliņām,

— sula citrondzeltenā krāsā, sulas iznākums 30 % vai lielāks, skābums 4,5 % (4,5 g citronskābes uz 100 ml) vai augstāks.

Nosaukumu AĢIN “Limone di Rocca Imperiale” var piešķirt tikai Ekstra, I šķiras un II šķiras citroniem.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visiem “Limone di Rocca Imperiale” audzēšanas un ievākšanas posmiem ir jānotiek noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Augļus, ko nelaiž tirdzniecībā uzreiz pēc novākšanas, var uzglabāt zemās temperatūrās. Uzglabāšanas temperatūra nedrīkst pārsniegt 11 °C. Produkts jāiepako ne vēlāk kā 60 dienas pēc ražas novākšanas.

3.7. Īpaši noteikumi marķēšanai

Marķējumā uz iepakojumiem, izmantojot skaidri iespiestas un salasāmas rakstzīmes, ir obligāti jānorāda:

— nosaukums AĢIN “Limone di Rocca Imperiale” ar rakstzīmēm, kuru izmērs ir lielāks nekā rakstzīmēm, kas izmantotas citām marķējumā sniegtajām norādēm,

— turpmāk zīmējumā attēlotais logotips,

— Eiropas Savienības simbols,

— atbilstošā tirdzniecības kategorija: “Ekstra”, “I šķira” vai “II šķira”.

4. Precīza ģeogrāfiskā apgabala definīcija

AĢIN “Limone di Rocca Imperiale” ražošanas apgabals atbilst Rocca Imperiale pašvaldības administratīvajai teritorijai.

5. Saikne ar ģeogrāfisko apgabalu

5.1. Ģeogrāfiskā apgabala specifika

Lai gan Rocca Imperiale pašvaldība atrodas Vidusjūras tipa klimatiskajā joslā, pateicoties īpašajam reljefam, tajā ir izveidojies īpatnējs mikroklimats, kas sekmē augļu audzēšanu un augšanu. No ziemeļu vēja (tramontana) to aizsargā pakalni, kas izvietojušies rietumu, ziemeļu un dienvidu pusē, bet dienvidaustrumos ir jūtama jūras ietekme, kas arī dara klimatu maigāku. Pašvaldības dabiskā vide veicina šā produkta kvalitātes īpašību veidošanos. Apgādi ar ūdeni, kas citronu audzēšanas gadījumā ir uzskatāma par ierobežojošu faktoru, šajā reģionā nodrošina gada vidējais nokrišņu daudzums aptuveni 600 mm, kas veiksmīgā kārtā galvenokārt iekrīt rudens un ziemas periodā, bet pavasarī, kad sākas audzēšanas cikls, lietus līst mēreni. Tāpēc pārējā laikā šai kultūrai ir vajadzīga apūdeņošana, un pieejamais ūdens tiek iegūts no avotiem, kuros satek Pollino kalnu masīva ūdeņi, bet mazākā mērā – arī kalnu strauti, kas uzplūst ziemas laikā.

5.2. Produkta specifika

Raksturīgākās produkta īpašības, kas ir “Limone di Rocca Imperiale” reputācijas pamatā, ir šo citronu sulas iznākums, kas pārsniedz 30 %, un limonēna saturs, kas ir augstāks par 70 % un kas kopā ar citām aromātiskajām sastāvdaļām piešķir šiem augļiem stipru un intensīvu smaržu. Šīs īpašības stiprina “Limone di Rocca Imperiale” identitāti vietējā, reģiona un valsts mēroga tirgū.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ražošanas apgabalā kopš 20. gadsimta 80. gadu sākuma ir organizēti daudzi svētku pasākumi, kuros piedāvāts nogaršot raksturīgos vietējos produktus un ēdienus, kuros pamatā izmantoti “Limone di Rocca Imperiale” citroni. Par šā produkta vispārējo izplatību minētajā teritorijā un labo slavu liecina “Limone di Rocca Imperiale” plašā lietošana tradicionālajā virtuvē, kurā ar ēteriskajām eļļām bagāto mizu un sulu izmanto ēdienu aromāta un garšas pastiprināšanai un tipisko īpašību uzsvēršanai. Apliecinot šajā teritorijā dziļi iesakņojušās tradīcijas dzīvotspēju, svētki ar nosaukumu “Sagra dei Limoni di Rocca Imperiale”, kas tāda paša nosaukuma pašvaldībā notiek augusta pirmajās divās nedēļās, jau vairākus gadus piedāvā visplašāk zināmo iespēju nogaršot minēto produktu. Spēcīgā un noturīgā smarža, ko izplata augļi, ļauj patērētājiem saistīt šo produktu ar Rocca Imperiale teritoriju. Tāpēc viņi labprāt meklē tieši šos citronus un citu produktu vidū dod priekšroku tieši tiem. Turklāt gandrīz visos saimniecībās rīkotajos svētkos, gadatirgos un citos folkloras pasākumos var vērot vietējo paražu izrotāt tirgojamo preču galdus ar Rocca Imperiale citroniem, kas izkārtoti groziņos vai īpašās kompozīcijās.

“Limone di Rocca Imperiale” ir iekļauti tradicionālo lauksaimniecības un pārtikas produktu sarakstā, kuru kopš 2006. gada veido Lauksaimniecības un mežsaimniecības politikas ministrija, bet nosaukuma “Limone di Rocca Imperiale” vispārējais lietojums ir atzīts jau vairāk nekā 25 gadus. Šo nosaukumu arī bieži izmanto attiecīgā produkta apzīmēšanai kaimiņu reģionos, kā to pierāda reģiona uzņēmumu tirdzniecības un transporta dokumenti, vietējo pašvaldību dokumenti un sanāksmes, ko organizē lauksaimnieku profesionālās organizācijas. Visbeidzot, jāatgādina, ka “Limone di Rocca Imperiale” citronu audzes mūsdienās ir vērtējamas kā ļoti interesants lauksaimnieciskās ainavas elements Alto Jonio Cosentino apvidū. Patiesi, Rocca Imperiale pašvaldības laukus, kur audzē šo kultūru, dēvē par “Rocca Imperiale citronkoku dārziem” (“Giardini dei limoni di Rocca Imperiale”).

Tādējādi apstiprinās, ka “Limone di Rocca Imperiale” saikne ar vietējo vidi kultūras, ekonomikas un ainaviskā nozīmē ir jo īpaši cieša.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

Valdība ir uzsākusi valsts iebildumu procedūru, AĢIN “Limone di Rocca Imperiale” atzīšanas pieteikumu 2013. gada 16. jūlijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 165. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.

(4) Skat. 2. atsauci.